ΚΑΝΟΝΙΣΜΟΣ (ΕΟΚ) αριθ. 1607/92 ΤΟΥ ΣΥΜΒΟΥΛΙΟΥ της 22ας Ιουνίου 1992 για την τροποποίηση του κανονισμού (ΕΟΚ) αριθ. 2200/90 με την επιβολή πρόσθετου δασμού αντιντάμπινγκ στις εισαγωγές μετάλλου πυριτίου καταγωγής Λαϊκής Δημοκρατίας της Κίνας

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 2423/88 του Συμβουλίου της 11ης Ιουλίου 1988 για την άμυνα κατά των εισαγωγών που αποτελούν αντικείμενο ντάμπινγκ ή επιδοτήσεων εκ μέρους χωρών μη μελών της Ευρωπαϊκής Οικονομικής Κοινότητας (1), και ιδίως το άρθρο 12 και το άρθρο 13 παράγραφος 11,

την πρόταση της Επιτροπής, η οποία υποβλήθηκε μετά από διαβούλευση στα πλαίσια της συμβουλευτικής επιτροπής όπως προβλέπεται από τον εν λόγω κανονισμό,

Εκτιμώντας ότι:

Α. Διαδικασία

(1) Με τον κανονισμό (ΕΟΚ) αριθ. 2200/90 (2), επιβλήθηκε οριστικός δασμός αντιντάμπινγκ ύψους 198 Ecu ανά τόνο στις εισαγωγές μετάλλου πυριτίου καταγωγής Λαϊκής Δημοκρατίας της Κίνας.

(2) Η "Comite de liaison des industries de Ferro-Alliages de la Communaute Economique Europeenne", ως εκπρόσωπος του συνόλου των κοινοτικών παραγωγών μετάλλου πυριτίου, υπέβαλε καταγγελία στην Επιτροπή υποστηρίζοντας ότι οι ενδιαφερόμενοι παραγωγοί-εξαγωγείς απορρόφησαν εν όλω ή εν μέρει το δασμό αντιντάμπινγκ.

(3) Επειδή η καταγγελία περιείχε αποδεικτικά στοιχεία που θεωρήθηκαν ικανοποιητικά σχετικά με την απορρόφηση του δασμού αντιντάμπινγκ από έναν παραγωγό-εξαγωγέα, η Επιτροπή ανακοίνωσε την έναρξη έρευνας δυνάμει του άρθρου 13 παράγραφος 11 του κανονισμού (ΕΟΚ) αριθ. 2423/88, με ανακοίνωση που δημοσιεύθηκε στην Επίσημη Εφημερίδα των Ευρωπαϊκών Κοινοτήτων (3).

(4) Η Επιτροπή ενημέρωσε επισήμως τους παραγωγούς-εξαγωγείς και τους εισαγωγείς που είναι γνωστό ότι ενδιαφέρονται και έδωσε τη δυνατότητα στα ενδιαφερόμενα μέρη να γνωστοποιήσουν γραπτώς τις απόψεις τους.

(5) Κανένας παραγωγός-εξαγωγέας, και μόνο τρεις από τους ενδιαφερόμενους εισαγωγείς, οι εισαγωγές των οποίων αντιπροσωπεύουν αμελητέο τμήμα, γνωστοποίησαν γραπτώς τις απόψεις τους.

(6) Μόνο μία αντιπροσωπευτική οργάνωση των βιομηχανιών-χρήστων υπέβαλε παρατηρήσεις.

(7) Κανένα από τα ενδιαφερόμενα μέρη δεν υπέβαλε στην Επιτροπή αίτηση επανεξέτασης του κανονισμού (ΕΟΚ) αριθ. 2200/90. Εξάλλου, η Επιτροπή δεν ήταν σε θέση, βάσει των στοιχείων που διέθετε, να συμπεράνει εάν δικαιολογείται η επανεξέταση αυτή, κατόπιν δικής της πρωτοβουλίας, λόγω της μεταβολής των περιστάσεων.

(8) Η έρευνα σχετικά με την απορρόφηση του δασμού αντιντάμπινγκ από τους παραγωγούς-εξαγωγείς αφορούσε τη σύγκριση μεταξύ της περιόδου από 1ης Ιανουαρίου μέχρι 31 Δεκεμβρίου 1988, η οποία είχε ληφθεί υπόψη για τον καθορισμό του δασμού αντιντάμπινγκ και της περιόδου από την επιβολή του προσωρινού δασμού αντιντάμπινγκ μέχρι την ανακοίνωση για την έναρξη έρευνας, δηλαδή από 1ης Απριλίου 1990 μέχρι 30 Σεπτεμβρίου 1991.

Β. Εξεταζόμενο προϊόν

(9) Το προϊόν που αφορά η διαδικασία είναι το μέταλλο πυριτίου που υπάγεται στον κωδικό ΣΟ 2804 69 00, όπως και στο πλαίσιο της αρχικής διαδικασίας.

Γ. Απορρόφηση του δασμού αντιντάμπινγκ από τον εξαγωγέα

Ι. Ύπαρξη της απορρόφησης του δασμού

(10) Δεδομένου ότι δεν συνεργάστηκαν επαρκώς ούτε οι παραγωγοί-εξαγωγείς ούτε οι εισαγωγείς της Κοινότητας, η Επιτροπή κατέληξε στα συμπεράσματά της βάσει των διαθέσιμων στοιχείων, σύμφωνα με το άρθρο 7 παράγραφος 7 στοιχείο β) του κανονισμού (ΕΟΚ) αριθ. 2423/88.

(11) Η τιμή εισαγωγής μιας πρώτης ύλης, όπως το υπό εξέταση προϊόν, μπορεί, κατά γενικό κανόνα, να εκτιμηθεί έγκυρα βάσει των τελωνειακών στατιστικών.

Στην προκειμένη περίπτωση, οι τιμές που διαπιστώνονται βάσει των στατιστικών στοιχείων επιβεβαιώνονται από τα στοιχεία που συγκεντρώθηκαν από τους κοινοτικούς εισαγωγείς, οι οποίοι συνεργάστηκαν, και από τον εκπρόσωπο των βιομηχανιών-χρήστων.

(12) Από τα στοιχεία αυτά συνάγεται σαφώς ότι, κατόπιν της επιβολής του προσωρινού δασμού αντιντάμπινγκ επί των εισαγωγών μετάλλου πυριτίου, καταγωγής Λαϊκής Δημοκρατίας της Κίνας, με τον κανονισμό (ΕΟΚ) αριθ. 720/90 της Επιτροπής (4), η τιμή εισαγωγής (τιμή cif πριν την καταβολή των τελωνειακών δασμών και του δασμού αντιντάμπινγκ) του μετάλλου πυριτίου, καταγωγής Λαϊκής Δημοκρατίας της Κίνας, στα σύνορα της Κοινότητας, μειώθηκε σημαντικά.

(13) Υπό τις συνθήκες αυτές, φαίνεται ότι, με τη μείωση των τιμών εξαγωγής προς την Κοινότητα, κατόπιν επιβολής του δασμού αντιντάμπινγκ, οι παραγωγοί-εξαγωγείς μετάλλου πυριτίου καταγωγής Λαϊκής Δημοκρατίας της Κίνας, απορρόφησαν, εν όλω ή εν μέρει, το δασμό αντιντάμπινγκ.

ΙΙ. Ποσό της απορρόφησης του δασμού

(14) Το ποσό απορρόφησης του δασμού μετράται με τη διαφορά μεταξύ της τιμής εισαγωγής του μετάλλου πυριτίου καταγωγής Λαϊκής Δημοκρατίας της Κίνας, κατά την περίοδο από 1ης Ιανουαρίου μέχρι 31 Δεκεμβρίου 1988, περίοδο της αρχικής έρευνας, και της τιμής εισαγωγής κατά την περίοδο που ακολουθεί την επιβολή του προσωρινού δασμού αντιντάμπινγκ, ήτοι από 1ης Απριλίου 1990 μέχρι 30 Σεπτεμβρίου 1991.

(15) Το ποσό απορρόφησης που καθορίζεται με τον τρόπο αυτό, εκφρασμένο σε ποσοστό του ποσού του δασμού, ανέρχεται, κατά μηνιαίο μέσο όρο, για την περίοδο από από 1ης Απριλίου 1990 μέχρι 30 Σεπτεμβρίου 1991, σε 178 %.

Λόγω της έκτασης της απορρόφησης, είναι δυνατόν να μη ληφθούν υπόψη οι συνέπειες της ενδεχόμενης μεταβολής του κόστους cif (κόστος, ασφάλιστρα, ναύλος).

Δ. Λοιποί παράγοντες

(16) Η Επιτροπή εξέτασε δύο συμπληρωματικούς παράγοντες, οι οποίοι ενδεχομένως επηρέασαν την εξέλιξη της τιμής εξαγωγής του μετάλλου πυριτίου καταγωγής Λαϊκής Δημοκρατίας της Κίνας.

(17) Αφενός, η αντιπροσωπευτική οργάνωση των βιομηχανιών-χρήστων ισχυρίστηκε ότι η ποιότητα του εν λόγω προϊόντος δικαιολογούσε τιμή χαμηλότερη από την τιμή για το ίδιο προϊόν, καταγωγής άλλων χωρών. Επομένως, δεν πρόκειται για νέα περίπτωση σε σχέση με την κατάσταση που ελήφθη υπόψη κατά την αρχική έρευνα.

Κατά συνέπεια, η προβαλλόμενη διαφορά της ποιότητας δεν δικαιολογεί τη σημαντική πτώση της τιμής κατά την εξαγωγή του μετάλλου πυριτίου καταγωγής Λαϊκής Δημοκρατίας της Κίνας, μετά την επιβολή δασμού αντιντάμπινγκ. Επιπλέον, διαπιστώθηκε ότι η διαφορά μεταξύ της τιμής εξαγωγής προς την Κοινότητα του μετάλλου πυριτίου καταγωγής Λαϊκής Δημοκρατίας της Κίνας, και της τιμής του μετάλλου πυριτίου που προέρχεται από άλλες χώρες, αυξήθηκε κατά την περίοδο έρευνας.

(18) Αφετέρου, η αντιπροσωπευτική οργάνωση βιομηχανιών-χρηστών προέβαλε την άποψη ότι η πτώση της τιμής εξαγωγής μετάλλου πυριτίου καταγωγής Λαϊκής Δημοκρατίας της Κίνας, μπορεί να συνδεθεί με τη σφαιρική εξέλιξη της αγοράς του υπό εξέταση προϊόντος που εισάγεται στην Κοινότητα. Ωστόσο, από την εξέταση των τελωνειακών στατιστικών διαπιστώνεται σαφώς σημαντική πτώση της τιμής του μετάλλου πυριτίου καταγωγής Λαϊκής Δημοκρατίας της Κίνας, ενώ, συγχρόνως, η τιμή εισαγωγής του μετάλλου πυριτίου προέλευσης άλλων χωρών παρέμενε σταθερή.

Ε. Κοινοτικό συμφέρον

(19) Ο στόχος του πρόσθετου δασμού αντιντάμπινγκ, όπως προβλέπεται στο άρθρο 13 παράγραφος 11 του κανονισμού (ΕΟΚ) αριθ. 2423/88, είναι η αντιστάθμιση του ποσού του δασμού αντιντάμπινγκ που επιβαρύνει τον εξαγωγέα.

(20) Η Επιτροπή δεν έχει λόγο να πιστεύει ότι τα συμπεράσματα σχετικά με το κοινοτικό συμφέρον, που εκφράζονται στις αιτιολογικές σκέψεις 18 έως 21 του κανονισμού (ΕΟΚ) αριθ. 2200/90, πρέπει να τροποποιηθούν.

(21) Εξάλλου επειδή αφενός, η απορρόφηση ενός δασμού αντιντάμπινγκ από τον παραγωγό-εισαγωγέα αναιρεί τις συνέπειες του δασμού αντιντάμπινγκ και έχει ως συνέπεια να παρεμποδίζεται η κατάργηση της ζημίας που υφίσταται η κοινοτική βιομηχανία και επειδή, αφετέρου, η επιβολή αυτού του δασμού αντιντάμπινγκ κρίθηκε σύμφωνη προς το κοινοτικό συμφέρον, συνάγεται ότι ένα μέτρο που αποβλέπει στην αποκατάσταση των συνεπειών του δασμού αυτού, συμφωνεί με το κοινοτικό συμφέρον.

ΣΤ. Πρόσθετος δασμός αντιντάμπινγκ

(22) Το άρθρο 13 παράγραφος 11 στοιχείο α) του κανονισμού (ΕΟΚ) αριθ. 2423/88 περιορίζει το πρόσθετο ποσό που είναι απολύτως αναγκαίο για την αντιστάθμιση του δασμού αντιντάμπινγκ με τον οποίο επιβαρύνεται ο παραγωγός-εξαγωγέας, και το οποίο, εξ ορισμού, δεν μπορεί να υπερβαίνει το ποσό του εν λόγω δασμού αντιντάμπινγκ.

(23) Στην προκειμένη περίπτωση, δεδομένου ότι η πτώση της τιμής εισαγωγής σε ποσοστό επί του ποσού του δασμού αντιντάμπινγκ εκτιμήθηκε σε 178 %, η απορρόφηση του δασμού αντιντάμπινγκ ήταν πλήρης. Κατά συνέπεια, πρέπει να επιβληθεί πρόσθετος δασμός ο οποίος να ισούται με τον ισχύοντα δασμό (198 Ecu ανά τόνο).

(24) Επειδή ο ισχύων δασμός αντιντάμπινγκ ανέρχεται σε 198 Ecu ανά τόνο, πρέπει να επιβληθεί ισόποσος πρόσθετος δασμός. Για λόγους πρακτικούς, η επιβολή αυτού του πρόσθετου δασμού συνεπάγεται την τροποποίηση του κανονισμού (ΕΟΚ) αριθ. 2200/90. Δεν πρόκειται για τροποποίηση του δασμού αντιντάμπινγκ κατά την έννοια του άρθρου 15 παράγραφος 1 του κανονισμού (ΕΟΚ) αριθ. 2423/88 και, γι' αυτό το λόγο, παραμένει αμετάβλητη η ημερομηνία λήξης της ισχύος του δασμού αντιντάμπινγκ, συμπεριλαμβάνομένου του πρόσθετου δασμού. Κατά συνέπεια, το συνολικό ποσό του δασμού αντιντάμπινγκ, που επιβάλλεται στις εισαγωγές του μετάλλου πυριτίου, καταγωγής Λαϊκής Δημοκρατίας της Κίνας, πρέπει να ανέλθει σε 396 Ecu ανά τόνο,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Το άρθρο 1 παράγραφος 2 του κανονισμού (ΕΟΚ) αριθ. 2200/90 αντικαθίσταται από το ακόλουθο κείμενο:

"2. Ο δασμός καθορίζεται σε 396 Ecu ανά τόνο εισαγόμενου προϊόντος."

Άρθρο 2

Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Λουξεμβούργο, 22 Ιουνίου 1992. Για το Συμβούλιο

Ο Πρόεδρος

Joaquim FERREIRA DO AMARAL

(1) ΕΕ αριθ. L 209 της 2. 8. 1988, σ. 1. (2) ΕΕ αριθ. L 198 της 28. 7. 1990, σ. 57. (3) ΕΕ αριθ. C 273 της 18. 10. 1991, σ. 20. (4) ΕΕ αριθ. L 80 της 27. 3. 1990, σ. 9.